Det kommer til at koste en fynbo 100.000 kroner, at han festede på en københavnsk stripklub forrige år.

En våd aften i byen i København udviklede sig til en dyr affære for en mand fra Odense.

I september 2016 besøgte han en stripklub på Vesterbro, og her blev der købt dyre flasker champagne og private danse med strippere.

Alt i alt løb dankortregningen op i næsten 100.000 kroner, inden banken spærrede mandens kort.

Manden mente, at hans kort enten var blevet misbrugt på klubben, eller at han ikke var bundet af hævningerne, fordi han var fuld, og han ville derfor ikke betale beløbet.

Påstår, han ikke kan huske

Stripklubben anlagde derefter sag mod ham, og den sag vandt stripklubben onsdag ved Østre Landsret.

Manden forklarede, at han ikke kan huske, hvad der skete cirka 10-20 minutter inde i hans besøg på stripklubben.

Men af en video fra stedet fremgik det blandt andet, at han var meget beruset og i besiddelse af sine dankort, da han forlod klubben.

Landsretten har dermed fundet, at han ikke kan bevise, at transaktionerne på dankortet ikke var foretaget af ham.

Desuden hæfter landsretten sig ved, at det var hans egen skyld, at han blev så fuld.